গোপালগঞ্জ/কাশিয়ানী প্রতিনিধি  টুঙ্গিপাড়া-গোপালগঞ্জ-ভাটিয়াপাড়া-কাশিয়ানী-কালুখালী নতুন ৫৫ কিলোমিটার রেললাইন নির্মাণের কাজ শুরু হয়েছে। গত ১২ জুন ভাটিয়াপাড়া-কালুখালী-রাজবাড়ী পরিত্যক্ত রেলনাইন সেকশনের পুনর্বাসন কাজ শুরুর মধ্য দিয়ে এ প্রকল্পের কাজ শুরু হয়। এ লাইনের পরিত্যক্ত রেললাইন খুলে ফেলা হচ্ছে। আগামী  বছরের আগস্টের মধ্যে এ রেলপথ পুনঃস্থাপনের মাধ্যমে ওই অঞ্চলে রেল চালু করা হবে বলে রেল বিভাগ জানিয়েছে।  মহাজোট সরকার ক্ষতায় আসার পর পরিত্যক্ত রেললাইন পুনর্বাসন ও টুঙ্গিপাড়ায় জাতির জনক বঙ্গবন্ধু শেখ মুজিবুর রহমানের সমাধিসৌধ পর্যন্ত নতুন রেললাইন নির্মাণের জন্য অগ্রাধিকারভিত্তিক প্রকল্প গ্রহণ করা হয়। এ প্রকল্প বাস্তবায়িত হলে গোপালগঞ্জ জেলা রেলওয়ের নেটওয়ার্কের আওতায় আসবে। ফলে যোগাযোগের ক্ষেত্রে নতুন দিগন্তের দ্বার উম্মোচিত হবে এ অঞ্চলের মানুষের জন্য।  পুর্নবাসন ও নতুন রেললাইন নির্মাণের প্রয়োজনীয় জরিপ এবং  ডিজাইন কাজ ইতিমধ্যে শেষ হয়েছে। প্রকল্পটি বাস্তবায়নে এক হাজার ১০১ কোটি ৩২ লাখ টাকা ব্যয় ধরা হয়েছে। এর মধ্যে ভাটিয়াপাড়া-কালুখালী-রাজবাড়ী পরিত্যক্ত রেললাইনের পুনর্বাসন ব্যয় ধরা হয়েছে ২৭৬ কোটি ২২ লাখ টাকা। টুঙ্গিপাড়া-গোপালগঞ্জ-কাশিয়ানী নতুন রেললাইন নির্মাণে খরচ ধরা হয়েছে ৭৪৫ কোটি ৭৭ লাখ টাকা। নতুন এ রেললাইনে কতটি স্টেশন করা হবে তা এখনও জানা যায়নি। পরামর্শক প্রতিষ্ঠানের সিনিয়র প্রকৌশলী শিশির কুমার শীল বলেন, পরিত্যক্ত রেললাইন পুনর্বাসনের কাজ ২০১২ সালের মাঝামাঝি শেষ হবে। নতুন ৫৫ কিলোমিটার রেললাইন নির্মাণের কাজ  ২০১৪ সালের জুনে সম্পন্ন হওয়ার সম্ভাবনা রয়েছে।